જલિયાંવાલા બાગ હત્યાકાંડ એ કોઈ અનપ્લાન્ડ ઘટના ન હતી. એ તો પંજાબમાં ત્રાસવાદી શાસનને દૂર કરવાના હેતુથી સોચી સમજી સાજિશ હતી જેના કારણે એ પહેલાં અને પછી થયેલી ઘટનાઓની સાંકળમાં એક મહત્વની કડી બની રહી. અને કેવો પ્લાન!! સર માઈકલ ઓ’ડવાયરના માસ્ટર-માઈન્ડે માત્ર અમૃતસરમાં જ નહિ, પણ લાહોર, ગુજરાનવાલા, કસૂર અને શાયકુપુરમાં પણ આવી લોહીની હોળીઓ રમેલી. જલિયાંવાલા હત્યાકાંડના થોડા દિવસો પહેલાં ઓ’ડવાયરે પંજાબને એક એવા પ્રદેશમાં ફેરવી દીધેલું જેમાં લોકોને ટોર્ચર અને અસહનીય અપમાનો સહન કરવા પડ્યા. તેના આદેશો હેઠળ જ ગાંધીજીને પંજાબ દાખલ કરવાથી અટકાવવામાં આવ્યા અને દિલ્હી નજીક પલવાલ ખાતે તેમની ધરપકડ કરવામાં આવી હતી. અમૃતસરના લોકપ્રિય નેતા સત્યપાલ અને સૈફુદ્દીન કીચલૂને કોઈ ‘અજાણ્યા સ્થળે’ મોકલીને દેશનિકાલ કરવામાં આવ્યો. એવો પણ એક પ્લાન હતો કે પંજાબના શહેરો પર એરોપ્લેનથી બોમ્બમારો કરવો.